**DOBROVOLJNO VATROGASNO DRUŠTVO POPOVAC**

V. Nazora 27 Popovac

**ODLUKA**

O zabrani spaljivanja smeća, korova, suhe trave i drugih poljoprivrednih i šumskih otpadaka i ostataka biljaka, te loženje trave u šumama i blizini šume.

Zabranjuje spaljivanje smeća, korova, suhe trave i drugih poljoprivrednih i šumskih otpadaka i ostataka biljaka, te loženje trave u šumama i blizini šume u trajanju od 1. lipnja do 31. listopada

***Zapamtite, savjesnim ponašanjem i brigom za okolinu, smanjuje se mogućnost izbijanja većih požara koji kao rezultat mogu imati tragične posljedice.***

DVD POPOVAC

Dolaskom proljeća i lijepog vremena, započinje sezona čišćenja poljoprivrednih i drugih površina, poput vrtova i okućnica, prilikom čega građani spaljuju biljni i drugi gorivi otpad na otvorenom prostoru, čime se povećava opasnost od nekontroliranog širenja požara na otvorenom.  
  
Podsjećamo građane da prilikom spaljivanja biljnog otpada na otvorenim prostorima, šumama i poljoprivrednim površinama, posebnu pozornost obrate pri rukovanju vatrom ili lakozapaljivim predmetima koji bi mogli izazvati požare, koji se vrlo lako mogu proširiti na šume, stambene i gospodarske objekte te ugroziti ljudske živote.  
   
**Mjere zaštite**  
  
U slučaju provođenja spaljivanja dužni ste poduzeti sljedeće mjere zaštite od požara:

* prije početka loženja vatre o tome obavijestiti nadležnu vatrogasnu postrojbu;
* spaljivanje korova i biljnog otpada napraviti na za to predviđenim mjestima, u određeno vrijeme, sukladno odredbama Zakona o šumama i Odlukama o spaljivanju korova i biljnog otpada koju donose gradovi, općine ili županije;
* odabrati mjesto na kojem se pali vatra ili se spaljuju grane i ostali biljni otpad na način da bude dovoljno udaljeno od stambenih i drugih objekata, krošanja stabala, kao i od električnih vodova i njihovih stupova kako bi se spriječilo da ih plamen ili iskre ne zahvate;
* prostor oko mjesta predviđenog za spaljivanje očistiti od zapaljivog raslinja u širini najmanje 5 metara kako biste spriječili širenje požara;
* pripremiti sredstva za gašenje požara: vodu, pjenu, prah, a ako nemate aparate za početno gašenje požara, poslužit će i pijesak, lopate i slično;
* vatru ne palite noći i za vjetrovita vremena;
* ne spaljujte istovremeno velike količine raslinja;
* osobe koje su koristile ložišta na otvorenome, dužne su kontrolirati izgaranje i ne smiju napuštati mjesto dok se vatra u potpunosti ne ugasi;
* tek kad je vatra potpuno ugašena, što je ispravno provjeriti prebacivanjem pepela i polijevanjem vodom, osoba koja ju je prethodno zapalila, a potom na ispravan i siguran način ugasila u potpunosti, smije napustiti to mjesto;
* **u slučaju izbijanja požara odmah pozovite vatrogasce na broj 193!**
* Također, ovom prilikom apeliramo na osobe starije životne dobi i lošeg zdravstvenog stanja da ne pale biljni otpad. Preporučamo da biljni otpad kompostirate, a u slučaju spaljivanja o svojoj namjeri obavijestite vatrogasce i pridržavajte se važećih propisa o loženju vatre na otvorenom.  
     
  **Predviđene kazne**  
    
  Za vrijeme požarne sezone na snazi je potpuna zabrana loženja vatre na otvorenome prostoru.  
    
  Temeljem Zakona o zaštiti od požara, za fizičku osobu koja izazove požar propisana je novčana kazna **od 15.000 do 150.000 kuna ili kazna zatvora do 60 dana**. Istim je Zakonom propisano da će se osoba koja izazove požar iz nehaja, što je najčešći slučaj kod požara otvorenih prostora, kazniti za prekršaj novčanom kaznom **od 2.000 do 15.000 tisuća kuna.**  
    
  Također, propisana je i novčana kazna u iznosu **od 1.000 do 15.000 kuna z**a prekršaj fizičke osobe koja ne prijavi nastanak požara i ne dostavi sve informacije o požaru.  
    
  Istim Zakonom, za pravnu osobu koja propustom izazove požar, predviđena je kazna **od 15.000 do 150.000 kuna**, a za odgovornu osobu u pravnoj osobi **od 2.000 do 15.000 kuna.**  
    
  Osim toga, ovakvim nepromišljenim radnjama građani mogu počiniti i kazneno djelo dovođenja u opasnost života i imovine općeopasnom radnjom ili sredstvom, za koje se može izreći kazna zatvora do tri godine, ako je djelo počinjeno iz nehaja, a ako je počinjeno s namjerom, propisana je kazna zatvora **od šest mjeseci do pet godina,** ovisno o posljedicama.  
    
  Ovim putem, apeliramo na građane da ovo upozorenje shvate ozbiljno, kako bi opasnost od izbijanja požara i njegovog širenja sveli na minimum i time dali vlastiti doprinos u efikasnom provođenju mjera zaštite od požara.  
    
  Posebnu pozornost obratite na moguće požare u svojoj okolini, ali ujedno i na osobe koje bi se s tim mogle dovesti u vezu te saznanja o tome odmah dojavite policiji na **192** ili Službi civilne zaštite na broj **112**.              
    
  ***Zapamtite, savjesnim ponašanjem i brigom za okolinu, smanjuje se mogućnost izbijanja većih požara koji kao rezultat mogu imati tragične posljedice.***